РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/8-15

20. мај 2015. године

Б е о г р а д

З А П И С Н И К

СА 20. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 16. ЈАНУАРА 2015. ГОДИНЕ

 Седница је почела у 11 часова.

 Седницом је председавао председник Одбора Мехо Омеровић.

 Седници су присуствовали: Биљана Илић-Стошић, Миланка Јевтовић-Вукојичић, Слободан Перић, Дубравка Филиповски, Владица Димитров, Љибушка Лакатош, Вера Пауновић, Биљана Хасановић-Кораћ, Олена Папуга, Елвира Ковач и Сулејман Угљанин, чланови Одбора.

 Седници нису присуствовали чланови Одбора: Љиљана Малушић, Злата Ђерић, Сузана Шарац, Стефана Миладиновић и Аида Ћоровић.

 Седници су присуствовали заменици чланова Одбора: Мирјана Ђоковић, Оливера Пауљескић, Милетић Михајловић и Гордана Чомић.

 Седници је присуствовао Енис Имамовић, народни посланик.

 Председник Одбора је констатовао да су испуњени услови за рад и одлучивање, те је предложио следећи

 Д н е в н и р е д :

1. Договор о активностима Одбора за људска и мањинска права и равноправност полова у 2015.години;
2. Разно.

 Чланови Одбора су једногласно ПРИХВАТИЛИ предложени Дневни ред.

 Пре преласка на рад по утврђеном дневном реду, чланови Одбора су усвојили записнике са 10-14. седнице Одбора.

 ПРВА ТАЧКА ДНЕВНОГ РЕДА: Договор о активностима Одбора за људска и мањинска права и равноправност полова у 2015. години.

 Председник Одбора је истакао да ће Одбор имати највише посла оног тренутка када се отвори поглавље 23 у преговорима за чланство у ЕУ, а које се тиче људских права и слобода. У том контексту рекао је да већ постоје неке назнаке и договори са Преговарачим тимом Србије за преговоре са ЕУ и Канцеларијом за људска и мањинска права да ће Одбор, колективно и појединачно, чланови и чланице Одбора, свако из одређених области, бити укључени. Поменуо је да министарка Јадранка Јоксимовић, шефица преговарачког тима Тања Мишчевић и директорка Канцеларије за људска и мањинска права Сузана Пауновић, разумеју улогу Парламента и значај ресорних одбора у тим осетљивим и веома важним питањима. Истакао је добру праксу да се Одбор не бави само анализом закона који дођу на дневни ред Народне скупштине, него да надзире и контролише извршну власт и јавне институције у примени закона који су усвојени, а који имају везе са људским правима. Наставиће се активности са Мисијом ОЕБС-а у Србији и невладиним организацијама, односно цивилним сектором. Истакао је да је неопходно у 2015. години имати неколико јавних слушања и замолио присутне да изнесу своје предлоге за тему јавног слушања. Истакао је важност одржавања седница ван седишта Народне скупштине јер се показало да је седница коју смо имали у Врњачкој Бањи добар модел, да је добра пракса да се иде на терен, да се разговара са представницима институција и корисницима, као и са представницима цивилног сектора, када су питању теме из области људских права. Било би добро да се обиђе Србија и да се на тај начин покрију региони и обиђу они крајеви где живе припадници националних мањина на територији Србије. Нагласио је важност наставка регионалне сарадње са одборима који се баве питањима која су у надлежности нашег одбора. Поменуо је прелог који је изнела заменица председника Одбора Љиљана Малушић на једној од седница, на основу оног што је предложено на конференцији одржаној у Мадриду везано за пресуде Европског суда за људска права, а који се односи на формирање надзорног механизма који би контролисао извршавање пресуда Европског суда за људска права у Стразбуру. Наставићемо да се бавимо проблемима и питањима насиља над женама, као и усклађивањем нашег законодавства са Истанбулском конвенцијом, али и праћењем праксе у примени онога што наше законодавство и наша извршна власт, пре свега кроз деловање полиције, правосуђа и центара за социјални рад, раде по овом питању. Такође, важна је сарадња са националним саветима националних мањина, који су конституисани после избора одржаних октобра 2014. године, као и да пратимо рад на даљим изменама и допунама Закона о националним саветима националних мањина. Важно је наставити сарадњу са Министарством државне управе и локалне самоуправе, Канцеларијом за људска и мањинска права, као и институцијама које се баве заштитом грађана и људских права, као што су Заштитник грађана, Повереник за заштиту информација од јавног значаја и заштиту података о личности и Повереник за заштиту равноправности. Предложио ја да сви чланови Одбора изнесу своја мишљења, идеје, предлоге, шта би били приоритети за Одбор у 2015. години.

 Гордана Чомић је предложила да Одбор одржи јавно слушање и округли сто или серију јавних слушања и округлих столова, на тему: људска права и медији у Србији, јер у тој области има много неспоразума и незнања. У случају јавног слушања, извршна власт би била задужена да припреми све податке о законодавном оквиру када су људска права у Србији, шта су кључне препоруке које се годинама добијају у области људских права, а не примењују се. После тога се може са медијима расправљати одакле склоност у медијима и у јавности да се људска права сматрају темом која никога не занима.

 Дубравка Филиповски је предложила да се организује јавно слушање везано за ажурирање посебног бирачког списка јер је током избора за националне савете националних мањина било много проблема с тим у вези и да стога треба покренути иницијативу за умрежавање полиције и службе матичара. Такође је предложила, имајући у виду преседавање Србије ОЕБС-ом, да у договору са Мисијом ОЕБС-а у Србији Одбор направи неколико округлих столова или јавних слушања везаних за разне теме.

 Председник Одбора је додао и предлог да Одбор буде организатор или медијатор у разговорима са представницима верских заједница, а све у контексту толеранције и разумевања.

 Елвира Ковач је истакла да је потребно интензивирати сарадњу са новоизабраним националним саветима националних мањина. Подржала је присуство РИК-а и представника Министарства седницама Одбора, везано за поменуту тему и истакла да на томе треба радити у континуитету, а не само уочи избора. Везано за верске заједнице, подсетила је на потписани споразум са Ватиканом. Информисала је Одбор да си поједини народни посланици чланови неформалне парламентарне групе за одрживи развој који подразумева различите области, као што су репродуктивно здравље, активно старење и све оно што се тиче миленијумских циљева и врло битног одрживог развоја. Група је изразила жељу да се одржи састанак са председником или са одређеном делегацијом овог Одбора, како би се договорили на којим питањима можемо да сарађујемо.

 Председник Одбора се надовезао да чим стигне званични предлог, разговори ће бити организовани.

 Слободан Перић је изразио мишљење о недовољном присуству националних мањина у средствима јавног информисања, нарочито на телевизији са националном фреквенцијом, у смислу представљања културе, обичаја и фолклора. Изнео је намеру да на састанцима Националног савета влашке националне мањине затражи од свих телевизија да им се обезбеди одређена минутажа. То се односи и на штампане медије не дају простора представницима националних мањина.

 Сулејман Угљанин је изнео став да се не слаже са констатацијом председника Одбора да се добро радило прошле године. Слаже се са предлогом Дубравке Филиповски која је дала један конкретан предлог који се тиче ажурирања бирачких спискова. Навео је да је био носилац једне изборне листе и да сада као председник Бошњачког националног вијећа каже да је заиста било лоше и да изборне листе које имају кандидате на изборима нису могле да имају посматраче. Такође је истакао да свих девет амандмана које су имали као мањински народни посланици су били одбијени, јер већина није имала слуха да прихвати оно на шта су указивали, а то је да се мањинама мора омогућити да када имају мањинску листу имају и посматраче на бирачким местима, а не да гласају а да им други броје гласове. Навео је и податак да је на састанку са Штефаном Филеом 5. маја прошле године, направљен договор да Скупштина као највише законодавно тело у Србији, сачини конкретан предлог за решавање мањинских питања у Србији, са тачно дефинисаним циљем, програмом, носиоцем, роковима, износом средстава и изворима финансирања. Сматра да за протеклих седам месеци није ништа урађено. У погледу председавања Србије ОЕБС-ом честитао је свима на томе и казао да је почашћен тиме што држава има тако велику функцију. Међутим, навео је да је објављен извештај Minority Rights Group-е, међународне невладине организација која има саветодавну консултантску улогу у УН која предвиђа врло лошу судбину Бошњака, етничких Албанаца, Хрвата и Рома у Србији. Сматра да Одбор у овом смислу треба озбиљније да се позабави овим питањем. Такође сматра да владајућа партија за председника овог одбора треба да именује представника из већинског народа и да они преузму одговорност за решавање мањинског питања. Истакао је да је разговорао са, како је навео, много важним људима о незапослености и тешком животу бошњачке мањине, који су навели да је министар Бошњак, али да од тога нема користи. Изјавио је да нема намеру да даље долази на седнице Одбора док државотворна странка СНС, СПС и друге странке које су заиста озбиљне странке, које су добиле легитимитет српског народа, не преузму одговорност за мањине у Србији и да ће се званично обратити захтевом председници Скупштине и другим надлежним органима да се на чело овог одбора постави представник већинског српског народа.

 Биљана Илић-Стошић, везано за дискусију посланика Слободана Перића, је истакла да за време новогодишњих и божићних празника на РТС1 и РТС2 био је концерт Биљане Крстић и групе „Бистрик“ са румунским, влашким и бугарским националним песмама.

 Олена Папуга се надовезала на изјаву Слободана Перића и Биљане Илић-Стошић рекавши да у Војводини имају програме на језицима националних заједница. Предложила је да Одбор направи стратегију и договор око тога да и државна телевизија и јавни сервис РТС направи програм који ће пратити проблематику националних заједница, или да на програмима РТС1 и РТС 2 дају одређену минутажу националним заједницама које живе на територији ван АП Војводине, која није покривена програмом РТВ 2. Мишљења је да сарадња са националним саветима треба да буде дубља. Сматра да треба посетити националне савете и да то не буду само председници јер у свим националним саветима постоје различита размишљања, постоји и позиција и опозиција. Сарадњу треба осмислити тако да буде квалитетна како бисмо сазнали шта мучи националне савете, односно националне заједнице, јер једино у сарадњи са националним саветима, можемо сазнати за проблеме које имају националне заједнице које живе на територији Републике Србије. Подсетила је да у процедуру долазе закони који се тичу уџбеника и измена Закона о основама система образовања и васпитања и образовања и сматра да Одбор треба активно да се укључи у ова питања.

 Преседник Одбора се захвалио Олени Папуги и најавио да реч има Владица Димитров, али се претходно обратио Сулејману Угљанину који је кренуо да излађе из сале, рекавши му да сачека одговор од њега везано за његово излагање када заврше сви чланови који су се јавили за реч, али је господин Угљанин напустио седницу.

 Владица Димитров је истакао да национални савети, а да конкретно говори о Националном савету бугарске националне мањине, имају проблеме са медијима и то ће бити проблем са којим ће Одбор сигурно сусретати. Национални савет бугарске националне мањине затражиће помоћ Одбора јер су медији по новом Закону у таквом положају да ће бити угашени и да они као Бугари неће имати медиј који емитује програм на језику бугарске националне мањине. Истиче да ће Одбор морати да чује праве проблеме националних савета и да им помогне у сарадњи са законодавном и извршном власти. Истакао је да подржава седнице Одбора ван седишта и изразио је жељу да се једна седница одржи у Димитровграду. Изразио је неслагање са г. Угњанином, али да му није у маниру да прича о човеку који није присутан. Такође је рекао да је г. Омеровић показао да може да буде председник одбора, а да се ни једног тренутка није видела никаква политика, нити по питању партија које учествују у овом Одбору, нити по питању националних мањина, а чланови Одбора су представници већине националних мањина које у Србији постоје. Не слаже се са г. Угљанином и из разлога што је нпр. он био на већинској листи СНС и то не као члан бугарске националне мањине, већ као члан СНС и не осећа да не би могао сутра да буде председник неког одбора, у супротном би то схватио као вид дискриминације. Одбор је управо показао јединство, без обзира што су чланови припадници различитих националних структура и што припадају различитим партијама, али и се много пута чуло и мишљење са којим се матичне партије не би сложиле, јер народни посланици имају ауторитет и дигнитет.

 Дубравка Филиповски се такође оградила од изјава Сулејмана Угљанина. Сматра да Одбор није место где се износе било какаве политичке размирице и да се зна по којим правилима и на какав начин се бирају председници одбора. Даље је навела да је важно појачати контролну функцију Одбора, тако што би се после јавног слушања донели одређени закључци, одлука или предлог, а да се затим поново пред Одбор позову представници извршне власти, односно да оно што је покренуто буде испраћено. Поменула је иницијативу Женске парламентарне мреже да се 2. и 3. марта организује Конференција парламентарки југоисточне Европе, под називом „Равноправне и оснажене, заједно смо јаче“. Сматра да је врло важно да Одбор узме учешће у тој конференцији.

 **Вера Пауновић** је изразила жаљење што господин Угљанин није присутан и такође се оградила од његове дискусије. Сматра да је овај одбор један од најозбиљнијих и никада није имао проблема ни са кворумом, ни са председником. Позвани су били сви представници власти, кад год се расправљало и о неким законима и о неким појавама које се дешавају у друштву. Изразила је став да се обилази што више места, онолико колико финансијски буде дозвољено како би се сусретали са људима по Србији, упознали се са проблемима, посебно са центрима за социјални рад.

 Председник Одбора се изјаснио да не жели да се осврће на оно што је говорио господин Угљанин. Сматра да из свега што је речено, јасно произилази да ћемо врло брзо имати седницу Одбора на којој ћемо усвојити план. Сматра да би једна од првих активносоти требала да буде јавно слушање са представницима новоизабраних савета националних мањина, а онда по Пословнику, након јавног слушања Одбор може да донесе одређени закључак Подржава активности Женске парламентарне мреже са којом имамо добру сарадњу и та сарадња ће бити и у плану активности Одбора. Изражава жаљење због малог броја гласова мушког пола на амандмане предложене од стране Женске парламентарне мреже без обзира којој политичкој странци припадају, без назнаке о којим законима је реч, ко је гласао и како, али треба више радити на препознатљивости Женске парламентарне мреже. Мора се показати јачина Женске парламентарне мреже и превазићи страначки, партијски и други интереси у циљу остварења заједничких интереса. Обратио се члановима Одбора и предложио да секретару доставе конкретне предлоге.

 Гордана Чомић је предложила још једну активност, а то је једнодневни семинар за све чланове и чланице, као и заменике чланова и чланица Одбора о садржају рада овог Одбора. Истакла је да је дијалог о вредносним ставовима различит када је у питању мешање лојалности политичким странкама и бављење темом људских права. Разлог томе види у незнању о томе чиме би требали да се баве и зато апелује да се организује семинар на који би били позвани они који се тиме баве читавог живота, а који су политички неутрални. Подсетила је одговорност за ажурирање бирачких спискова одређена законом.

 ДРУГА ТАЧКА ДНЕВНОГ РЕДА: Разно

 Није било учесника у дискусији по овој тачки дневног реда.

 Седница је закључена у 12.00 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић